DA Den Europæiske Unions Tidende CE 88/34

(2004/C 88 E/0036)

SKRIFTLIG FORESPØRGSEL E-1484/03

af Charles Tannock (PPE-DE) til Kommissionen

(2. maj 2003)

Om: Graduering af importen under den generelle præferenceordnings sektor V set i relation til beskæftigelsesalternativer til ulovlig narkotikaproduktion i Colombia

Colombia har nu i nogen tid nydt godt af handelspræferencer for varer under den generelle præferenceordnings (GSP) sektor V — den såkaldte narkotikaordning, hvis formål var at hjælpe Colombia med at bekæmpe ulovlig narkotikaproduktion ved at øge mulighederne for produktion af andre varer, herunder afskårne blomster. Skønt Eurostat-tallene viser, at Colombias markedsandel faldt fra 20,15 % i 1997 til 15,41 % i 2001, menes Kommissionen at gå ind for »graduering« af sektor V-importen, hvilken ville betyde en ophævelse af disse præferencer.

Kan Kommissionen gøre rede for sit ræsonnement og oplyse, om den erkender, at der er et modsætningsforhold mellem fremme af dens GSP-narkotikaordning på den ene side og anvendelsen af dens »graduerings«-politik på sektor V på den anden? Hvilke andre former for hjælp kan Kommissionen yde Colombia for umiddelbart at støtte myndighederne i deres bestræbelser på at fremme dyrkningen af alternative afgrøder i dette land?

Svar afgivet på Kommissionens vegne af Pascal Lamy

(27. maj 2003)

Den generelle præferenceordning (GSP) sigter mod at tilskynde til økonomisk udvikling i modtagerlandene ved at øge deres eksport til Unionen. Målet er at sætte gang i ny eksport fra modtagerlandene. Det betyder, at præferencebehandlingen skal ophøre, når dette mål er nået. GSP er et incitament, som skal fjernes, når der ikke længere er brug for det, således at ordningen rettes mod de lande og sektorer, der har størst behov derfor.

Afskårne blomster fra Colombia (sektor V i GSP) har nået et meget højt konkurrencedygtighedsniveau på det colombianske marked og internationale markeder. En graduering forhindrer ikke Colombia i at eksportere blomster, fordi det er kvaliteten, priserne osv., der har bidraget til eksportsuccesen, og genindførelse af told, som de europæiske importører skal betale, tæller mindre i den forbindelse. GSP skal nu hjælpe Colombia til at diversificere og fokusere på andre produkter, hvor Colombia stadig kan forbedre sig i eksporthenseende.

GSP-narkotikaordningen blev anvendt i sin helhed mellem 1992 og 2002 uden graduering. Gradueringen er imidlertid et vigtigt element i en objektiv og ikke-diskriminerende anvendelse af narkotikaordningen i overensstemmelse med EF's forpligtelser i henhold til Verdenshandelsorganisationens (WTO's) aftaler. Hvad specifikt Colombia angår, skal det lige bemærkes, at over 85 % af eksporten af afskårne blomster (størstedelen af sektor V) går til det amerikanske marked.

Den præferenceadgang, som Colombia har haft til Fællesskabets marked på basis af den såkaldte narkotikaordning, er næsten den bedst mulige handelsbehandling, som et udviklingsland kan opnå. Colombias faldende markedsandel i Fællesskabet, som omtales i forespørgslen, må derfor søges inden for bredere rammer for økonomisk konkurrencedygtighed.

Kommissionen mener ikke, at der består nogen konflikt mellem fremme af GSP-narkotikaordningen på den ene side og anvendelse af gradueringsordningen på den anden side, tværtimod.